དེ་ཡང་བོད་ཀྱི་རིག་གནས་སྐྱ་ཆད་སྔོ་སྡུག་ཏུ་གྱུར་པ་དང་།ཤེས་ཡོན་པའམ་རྩོམ་པ་པོ།དགེ་རྒན་ཆེན་མོ་ཚོ་དང་བཅས་པ་རྣམ་གྲངས་གཅིག་པུར་མགོ་འཁོར་བའི་ཁ་སང་དེ་རིང་གི་སྐབས་འདིར་ཡིག་སྒྱུར་དང་རྩོམ་སྒྲིག་སོགས་ཀྱི་ཡོན་གང་ལ་ཡང་མ་དམིགས་པར་དུས་ཡུན་རིང་བོར་དཀའ་བ་ཁྱད་དུ་བསད་ནས་དཔེ་དེབ་འདི་དག་བོད་ཀྱི་སྤྱི་ཚོགས་ཁྲོད་བཀྲམས་པ་དེར་དགའ་སྣང་དང་།དཔེ་དེབ་གཅིག་ཡིག་སྒྱུར་དང་རྩོམ་སྒྲིག་ཐད་དཀའ་ངལ་ཅི་ཙམ་ཡོད་པ་རྒྱུས་ཡོད་པའི་ངོས་ནས་ཁོང་ཚོར་སེམས་ཀྱི་གཏིང་ནས་བཀའ་དྲིན་ཆེ་ཞུས་ཤིང་།རང་ལ་བློ་སྐྱེད་སྟེར་མིན་དང་ཀློག་པའི་དུས་ཚོད་ཡོད་མེད་མ་ངེས་ན་ཡང་རང་གིས་ནུས་པ་ནི་དཔེ་དེབ་དེ་དག་བླུས་ཏེ་རྒྱབ་སྐྱོར་བྱེད་རྒྱུ་ལས་མ་འདས་པར་སྙམ་པ་དེ་ཡིན།འདི་ལྟར་རང་རེའི་སྤྱི་ཚོགས་ལ་དམིགས་པའི་བགྱི་སྒོ་གང་ཞིག་གཉེར་དགོས་པ་རང་གི་འགན་འཁྲི་རུ་ཡང་གྱུར་ཡོད་པ་དེ་བཞིན།དཔེ་དེབ་འདི་དག་ས་ཁར་བུད་མ་ཐག་ནས་རང་རང་གིས་ད་ལྟའི་བར་དུ་ལས་དེ་འདྲ་དང་དེ་ལས་ལེགས་པ་སྒྲུབ་ཡོད་མེད་སོགས་ལ་བསམ་གཞིགས་གཏན་ནས་མི་བྱེད་པར།དཔེ་དེབ་དེ་དག་འགྱུར་ལེགས་མིན་སོགས་ལས་འཕྲོས་ཡིག་སྒྱུར་བ་དག་གི་མི་གཞིར་དམའ་འབེབས་སོགས་ཉན་འདོད་མི་འདོད་ཀྱི་རྩོད་ཡིག་བྲག་ཆར་འཁྱིལ་བ་མང་པོ་ཞིག་སླེབས་ནས་ཀུན་པོ་འུར་ཟིང་ངེར་བཏང་སོང་ཡང་།དོན་དངོས་ནས་བཤད་ན་དཔེ་དེབ་འདི་དག་ཡིག་སྒྱུར་བྱེད་མཁན་དག་གི་ངོས་ནས་གང་ནུས་གང་འཇོན་ཞིག་བྱས་ཡོད་པར་ཡིད་ཆེས་པའི་སྟེང་ནས་དཔེ་དེབ་དེ་དག་ཇེ་ལེགས་ཇེ་མཛེས་སུ་གཏོང་བའི་དབང་ཆ་ཡི་གེ་བ་ཚང་མར་དབང་བ་ལས།ཁོང་ཚོ་གཅིག་པུས་སྒྲུབ་དགོས་པ་ཞིག་ག་ལ་ཡིན་མོད།ང་ཚོའི་ཡི་གེ་བ་འགའ་རེ་ནི་རང་གིས་ཅི་ཞིག་འཇོན་གྱིན་པར་བསམ་བློ་ཡེ་ནས་མི་གཏོང་བར་གཞན་གྱིས་གང་ཞིག་བསྒྲུབ་ནས་འགྲུབ་པ་ལ་མིག་ཚ་བའམ་སྙིང་ན་ནས་སྡོད་མི་ཚུགས་པར་དེའི་སྐྱོན་འཚོལ་ཅི་ཐབས་བྱེད་པའི་རིགས་དེས་ནི་ནམ་ཡང་ཕུ་དཀྲུགས་མདའ་དཀྲུགས་བྱེད་པའི་སྦྱོར་བ་ལས་མི་ཤེས་པ་སོགས་མདོར་ན་དེའི་སྐོར་མང་པོ་ཞིག་གླེང་འདོད་ཀྱང་མི་འདུག